Ehdotus: NEUVOSTON ASETUS Jugoslavian liittotasavallan tiettyjä osia koskevasta öljyn ja tiettyjen öljytuotteiden myynti- ja toimituskiellosta annetun asetuksen (EY) N:o 2111/1999 muuttamisesta

(komission esittämä)

PERUSTELUT

Edistääkseen demokratian kehittämistä Jugoslavian liittotasavallassa neuvosto on päättänyt tukea kaikkia voimia, jotka osoittavat täysimääräisen sitoumuksensa demokraattisiin arvoihin. Neuvosto on sopinut periaatteessa sallivansa eräiden öljytuotteiden toimittamisen eräisiin Serbian kuntiin osana Energian ehtona demokratia -aloitetta (Energy for Democracy).

Koska kyseiset toimitukset ja niihin liittyvät toimet olisivat muuten neuvoston asetuksen (EY) N:o 2111/1999 nojalla kiellettyjä, asetusta on muutettava toimitusten vapauttamiseksi kiellon piiristä. Vapautus ei kuitenkaan saisi johtaa Jugoslavian liittotasavaltaan (muuhun kuin Kosovon maakuntaan ja Montenegron tasavaltaan) yhä kohdistuvan saarron heikentämiseen. Tämän vuoksi on otettava käyttöön lupajärjestelmä. Luvat olisi myönnettävä ainoastaan erityisedellytyksin, joilla varmistettaisiin, että Jugoslavian liittotasavallan tai Serbian viranomaiset eivät pääsisi käyttämään vapautusta omaksi hyödykseen. Jos on näyttöä siitä, että Jugoslavian liittotasavallan tai Serbian viranomaiset takavarikoivat kyseiset toimitukset tai hyötyvät niistä sopimattomalla tavalla, luvan soveltaminen on keskeytettävä tai päätettävä välittömästi.

Koska komissio on keskeisessä asemassa aloitteen täytäntöönpanossa ja saa nopeimmin ja suorimmin kaiken asiaan vaikuttavan tiedon toimitusten lopullisesta määräpaikasta tai käyttötarkoituksesta ja kaikista asian kannalta merkityksellisistä olosuhteista, lupien myöntäminen olisi annettava komission tehtäväksi. Lupajärjestelmä täydentäisi ja lujittaisi niitä (varainhoidon) valvontajärjestelmiä, jotka komissio ottaa käyttöön toimitusten ja niihin liittyvien toimien rahoituksen osalta.

Ehdotus:

NEUVOSTON ASETUS

Jugoslavian liittotasavallan tiettyjä osia koskevasta öljyn ja tiettyjen öljytuotteiden myynti- ja toimituskiellosta annetun asetuksen (EY) N:o 2111/1999 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 301 artiklan,

ottaa huomioon tuesta demokraattisille voimille Jugoslavian liittotasavallassa ... lokakuuta 1999 vahvistetun neuvoston yhteisen kannan 1999/ /YUTP ,

ottaa huomioon komission ehdotuksen,

sekä katsoo seuraavaa:

(1) Eräille Serbian tasavallan kunnille olisi toimitettava osana Energian ehtona demokratia -aloitetta (Energy for Democracy) asetuksen (EY) N:o 2111/1999 soveltamisalaan kuuluvia tuotteita ja tämän vuoksi mainittua asetusta olisi muutettava kyseisten toimitusten mahdollistamiseksi.

(2) Avustusten olisi edellytettävä Euroopan unionin kyseisen aloitteen osalta sopimien tavoitteiden ja yksityiskohtaisten sääntöjen noudattamista.

(3) Olisi perustettava lupajärjestelmä sen takaamiseksi, että kyseisiä tavoitteita ja yksityiskohtaisia sääntöjä noudatetaan ja että ohjelma ei muuten vaikuta edellä mainitun asetuksen säännösten soveltamiseen,

ON ANTANUT TÄMÄN ASETUKSEN:

1 artikla

Lisätään asetukseen (EY) N:o 2111/1999 artikla seuraavasti:

"2 a artikla

Sen estämättä, mitä 1 artiklassa säädetään, Euroopan komissio voi osana Energian ehtona demokratia -aloitetta myöntää tapauskohtaisesti luvan liitteessä I lueteltujen tuotteiden myyntiin, toimittamiseen, vientiin tai lähettämiseen.

Komissio voi keskeyttää tai päättää luvan myöntämisen tai asettaa sille ehtoja, jotta toimet, joihin on annettu lupa tämän artiklan nojalla, eivät haittaa tämän asetuksen muiden säännösten soveltamista.

Lupahakemukset on tehtävä ja luvat myönnettävä liitteen II mallin mukaisesti.".

2 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja